S Wort "König" chunnt us em Germanische (kuningaz) über s althochdütsche kuning und s middelhochdütsche künic. In de romanische Sproche wird dr equivalänt Titel vom latiinische rex abgleitet. D Slawe leite ihri Herrschertitel vo de Näme vom Karl em Grosse und em Julius Cäsar ab. In andere Sproche git me em Dräger vo dere Funktion Titel wie lugal (Sumerisch), melech (Hebräisch), basileus (Griechisch), malik (Arabisch), raja (Sanskrit). Für e König vom Alte Ägypte brucht me hüte s Wort Pharao, wo sich dank dr Bible in ähnliger Form in alle europäische Sproche iiheimisch gmacht het.